સેન્સેક્સ સવારના સત્રમાં થોડી મીનિટો માટે આગલા બંઘથી ઊંચો ખુલ્યા બાદ નરમાઇમાં સરકીને નીચામાં 35,106 સુધી ગબડ્યા બાદ છેલ્લે નીચા મથાળે વેચાણ કપાતા બંધ 35,264.41 રહેતાં 159.07 પોઇન્ટ ઘટીને રહ્યો હતો. નિફ્ટી પણ એક તબક્કે ઘટીને નીચામાં 10,604.65 થઇને બંધ 10,657.30 રહેતાં 57 પોઇન્ટ ઘટી હતી. નિફ્ટી 10,675ની સપાટીની નીચે બંધ રહેતાં 50 દિવસની મુવિંગ એવરેજની નીચે ગબડી હતી. ટેકનિકલી બજાર નબળાઈ બતાવી રહ્યું હોવાનું જણાવીને પીએમએસ સિક્યુરિટીઝના હિતેશ મહેતાનું કહેવું હતું કે, છેલ્લા ત્રણ સપ્તાહ દરમિયાન બજાર દરેક ઊછાળેથી પાછું ફરી રહ્યું છે અને ડબલ ટોપ બનાવીને ઘટી રહ્યું છે. જે સૂચવે છે કે બજાર ઊપરમાં ટકવામાં નિષ્ફળ રહે છે. જો કોઈ ખરાબ કારણ આવશે તો વેચવાલી વધી શકે અને 10,550ની સપાટી તોડશે તો બજાર 200 દિવસની મુવિંગ એવરેજની નીચે ગબડશે. નિફ્ટી વીઆઇએક્સમાં ચાર ટકાનો ઊછાળો જોવાયો હતો જે તેજીવાળા નવી પોઝિશન ઊભી કરવામાં સાવચેતી ધરાવતા હોવાના સંકેત આપે છે. નિફ્ટી વીઆઇએક્સ 14ની ઉપર નીકળશે તો તેજીવાળા વધુ સાવચેત બનશે એમ વધુમાં તેમનું જણાવવું હતું.